કહેવાય છે કે રામ ચમારના દીકરા જેઠાને જુવાનીમાં કોઢ નીકળ્યો, બધા તિરસ્કારથી તેની સાથે વરતવા લાગ્યા, મા-બાપ બિચારાં ઘરડાં, એમની ચાકરી માંડ-માંડ થતી હોય તેમાં આ જેઠાની કોણ ખબર કાઢે? સગું-વહાલું મળવા આવ્યું હોય તો જેઠાની સાથે કોઈ રામ-રામ કરીને હાથ પણ ન મિલાવે પછી બથોડા ભરીને, ગળે વળગીને ભેટવાની તો કોઈ હિમ્મત પણ કરે જ ક્યાંથી? આ કોઢથી જેઠાને માનવસંબંધોની ક્ષણભંગુરતાનું ભાન થઈ ગયું. તણખલા જેવા, બટકણા સંબંધોથી સભાન થઈ જઈને કુદરતને ખોળે-ગરવા ગિરનારની છાંયામાં આશરો લેવાનું નિરધારીને જેઠો કુટુંબ છોડીને ચાલી નીકળેલો. નિરક્ષર એવા જેઠાએ પછીના અનુભવને દુહામાં ઢાળેલા છે. કંઠોપકંઠ આ છકડિયાઓમાંથી કેટલાક સચવાયા છે.